SKRIFTLIG FORESPØRGSEL E-1589/03

af Jan Dhaene (Verts/ALE)og Carlos Bautista Ojeda (Verts/ALE) til Kommissionen

(8. maj 2003)

Om: Olieudslip ved grænsen mellem Gibraltar og Spanien

Medierne og byrådene i La Linea og Algeciras i Spanien har i vid udstrækning omtalt dumpningen af olie- og kulbrinteaffald umiddelbart inden for Gibraltars nationale farvande med omfattende olieudslip ved den nærliggende spanske kyst som en direkte konsekvens. Dette fandt sted fra august til oktober 2002 og vil sandsynligvis gentage sig.

Vores spørgsmål til Kommissionen er derfor følgende:

- Er Kommissionen blevet informeret om dette problem af den spanske regering, spanske regionale myndigheder eller den gibraltariske regering? Har Kommissionen kendskab til problemerne?

- Skal Gibraltar i kraft af sin særlige stilling inden for EU efterkomme fællesskabsbestemmelserne om deponering af olieaffald i havne som nævnt i Parlamentets og Rådets direktiv 2000/59/EF(1) af 27. november 2000 om modtagefaciliteter i havne til driftsaffald og lastrester fra skibe?

- Efterkommer Gibraltar denne fællesskabsbestemmelse?

- Hvilke foranstaltninger vil Kommissionen iværksætte for at løse dette problem?

(1) EFT L 332 af 28.12.2000, s. 81.

Svar afgivet på Kommissionens vegne af Loyola de Palacio

(3. juli 2003)

Kommissionen har kendskab til kulbrinteforureningen af havet ud for medlemsstaternes kyster, herunder forureningen i Sydspanien. Som tidligere bekræftet talrige gange beklager Kommissionen disse begivenheder og vil med sin aktion bidrage til at reagere effektivt på dem.

Som opfølgning på sin meddelelse af 3. december 2002(1) har Kommissionen flere gange beskrevet de initiativer, den har taget for at forbedre sikkerheden til søs og miljøbeskyttelsen, bl.a. i de situationsrapporter, som forelægges EU-institutionerne(2).

Blandt de foranstaltninger, som Kommissionen har foreslået, henledes de ærede medlemmers opmærksomhed på forslaget om strafferetlig beskyttelse af miljøet(3) og på forslag til direktiv om forurening fra skibe og om indførelse af sanktioner, herunder strafferetlige sanktioner, for ulovlig forurening(4). Dette forslag, som blev forelagt Parlamentet og Rådet den 5. marts 2003, omhandler ulovlig dumpning og større olieforureninger. Det omfatter alle led i ansvarsfordelingen, hvilket medfører, at de skyldige i denne slags forurening ikke længere vil kunne løbe fra deres ansvar på området.

Endelig har Kommissionen som tilsynsførende med gennemførelsen af fællesskabsretten indledt en overtrædelsesprocedure mod otte medlemsstater, heriblandt Det Forenede Kongerige, som endnu ikke har gennemført Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe. Det Forenede Kongerige bør naturligvis indordne sig under fællesskabsretten og sikre, at lovteksten gennemføres korrekt, herunder selvfølgelig også i Gibraltar.

Ifølge oplysningerne fra de britiske myndigheder bør direktiv 2000/59/EF være gennemført i Det Forenede Kongerige sidst på sommeren 2003.

(1) KOM(2002) 681 endelig udg.

(2) Meddelelse fra Kommissionen til Rådet Rapport til Det Europæiske Råd om opfølgning på virkningerne af Prestige-katastrofen, KOM(2003) 105 endelig, og Kommissionens tjenestegrenes arbejdsdokument vedrørende tankskibet Prestiges forlis, fremlagt til høring i Europa-Parlamentets Udvalg om Regionalpolitik, Transport og Turisme den 19. marts 2003.

(3) EFT C 180 E af 26.6.2001, ændret ved EFT C 20 E af 28.1.2003.

(4) KOM(2003) 92 endelig udg.